ونزوئلانین برزیل سرحدی بؤلگه‌سین‌ده اوردو ایله یئرلی خالق آراسین‌دا چیخان چاتیشمادا بیر نفرین اؤلدویو و چوخ ساییدا انسانین یارالاندیغی ادعا ائدیلدی.
مخالیف میلت وکیلی آمریکو دی گرازیا، سوسیال مئدیا حسابین‌دان وئردیگی آچیقلامادا، گرن سابانا بؤلگه‌سین‌ده‌کی چاتیشمادا یئرلی بیر قادینین حیاتینی ایتیردیگینی ادعا ائتدی.
مخالیف قزئتلردن ال ناسیونال ایسه چاتیشمادا ان آز ایکی نفرین اؤلدویونو و ۲۲ نفرین ده یارالاندیغینی یازدی.
قزئت، اینسان حاقلاری آکتیویستی تامارا سوژویا دایاندیردیغی خبرین‌ده، چاتیشمانین، ونزوئلا عسگرلرینین برزیل سرحدینه ایرلیلیرکن پئمون یئرلیلرینین قوردوغو مانعی گئچمک ایسته‌مه‌لری اوزرینه یاشاندیغینی یازدی.
دؤولت باشقانی نیکولاس مادورو، آمریکا بیرلشمیش ایالتلرینین ایشغال استراتژیسینین بیر پارچاسی اولدوغونو ادعا ائتدیگی "انسانی یاردیملارین" اؤلکه‌یه گیریشینین قارشی‌سینی آلماق اوچون برزیل سرحدینین باغلانیلماسی تاپشیریغینی وئرمیشدی.
مخالیفلر، برزیلین یانی سیرا کلمبیادان دا اؤلکه‌یه "یاردیم" آپارماغا چالیشیر. آنجاق اوردو، سرحدده برزیل ایله ونزوئلانی بیر بیرین‌دن آییران کؤرپونو کامیونلارلا باغلامیش دورومدا.
